b'\n_START_ARTICLE_\nLietuvos muzikos informacijos centras\n_START_SECTION_\nIstorija\n_START_PARAGRAPH_\nMuzikos informacijos ir leidybos centras \xc4\xafkurtas 1996 metais kaip Lietuvos kompozitori\xc5\xb3 s\xc4\x85jungos informacijos ir leidybos padalinys. 1998 metais jis tapo Tarptautin\xc4\x97s muzikos informacijos centr\xc5\xb3 asociacijos nariu. Nuo 2001-\xc5\xb3j\xc5\xb3 centras veikia kaip vie\xc5\xa1oji \xc4\xafstaiga (steig\xc4\x97jas \xe2\x80\x93 Lietuvos kompozitori\xc5\xb3 s\xc4\x85junga). Nuo 2006 met\xc5\xb3 LMIC taip pat vykdo Lietuvos muzikos eksporto projekt\xc4\x85 (\xe2\x80\x9eMusic Lithuania\xe2\x80\x9c) ir veikia \xc4\xafvairiuose \xc5\xbeanruose: nuo (post)modernios k\xc5\xabrybos iki alternatyvios populiariosios muzikos. Pagrindinis \xc5\xa1io projekto tikslas \xe2\x80\x93 megzti ir palaikyti glaud\xc5\xbeius ry\xc5\xa1ius su suinteresuotomis Lietuvos muzikos organizacijomis ir ie\xc5\xa1koti galimybi\xc5\xb3 eksportuoti lietuvi\xc5\xb3 muzikos kult\xc5\xabros k\xc5\xabryb\xc4\x85 bei produkcij\xc4\x85. 2015-\xc5\xb3j\xc5\xb3 vasar\xc4\xaf Muzikos informacijos ir leidybos centro pavadinimas pakeistas \xc4\xaf Lietuvos muzikos informacijos centr\xc4\x85.\n_START_SECTION_\nMisija\n_START_PARAGRAPH_\nJau beveik du de\xc5\xa1imtme\xc4\x8dius LMIC nuosekliai laikosi svarbiausios u\xc5\xbeduoties \xe2\x80\x93 skleisti Lietuvos muzikos kult\xc5\xabr\xc4\x85 \xc4\x8dia bei bet kur kitur, atverti j\xc4\x85 kiekvienam besidomin\xc4\x8diam, skatinti ir \xc4\xaftraukti \xc4\xaf jos atlikimus. Nacionaliniu ir tarptautiniu lygiu LMIC nuolat bendradarbiauja su individualiais atlik\xc4\x97jais, muzikos ekspertais, rengini\xc5\xb3 organizatoriais, \xc5\xbeiniasklaidos atstovais, \xc4\xafvairiomis institucijomis ir leid\xc4\x97jais, vie\xc5\xa1indamas bei platindamas informacij\xc4\x85 apie skirting\xc5\xb3 \xc5\xbeanr\xc5\xb3 Lietuvos muzik\xc4\x85 \xe2\x80\x93 klasikin\xc4\x99 ir \xc5\xa1iuolaikin\xc4\x99 (art music), d\xc5\xbeiaz\xc4\x85 ir improvizacin\xc4\x99, rok\xc4\x85 ir populiari\xc4\x85j\xc4\x85, taip pat modernias etnin\xc4\x97s muzikos formas, sen\xc4\x85j\xc4\x85 estrad\xc4\x85 ir elektronin\xc4\x99 k\xc5\xabryb\xc4\x85.\n_START_SECTION_\nDuomen\xc5\xb3 baz\xc4\x97\n_START_PARAGRAPH_\nMuzikos informacijos ir leidybos centro infrastrukt\xc5\xabra ir vie\xc5\xa1os paslaugos:_NEWLINE_- rankra\xc5\xa1\xc4\x8di\xc5\xb3 archyvas, kur\xc4\xaf sudaro orkestrin\xc4\x97s, kamerin\xc4\x97s ir chorin\xc4\x97s klasikini\xc5\xb3 bei \xc5\xa1iuolaikini\xc5\xb3 Lietuvos kompozitori\xc5\xb3 partit\xc5\xabros ir partijos (beveik 7000 originali\xc5\xb3 rankra\xc5\xa1\xc4\x8di\xc5\xb3 ar j\xc5\xb3 kopij\xc5\xb3);_NEWLINE__NEWLINE_- \xc4\xafra\xc5\xa1\xc5\xb3 archyvas, kur\xc4\xaf sudaro Lietuvos kompozitori\xc5\xb3 klasikin\xc4\x97 ir \xc5\xa1iuolaikin\xc4\x97 muzika (daugiau kaip 10000 nei\xc5\xa1leist\xc5\xb3 \xc4\xafra\xc5\xa1\xc5\xb3);_NEWLINE__NEWLINE_- biblioteka, kuri\xc4\x85 sudaro publikuotos partit\xc5\xabros (beveik 3000 muzikos k\xc5\xabrini\xc5\xb3), taip pat periodika, knygos, i\xc5\xa1leisti muzikos \xc4\xafra\xc5\xa1ai (daugiau kaip 1300 publikacij\xc5\xb3 ir \xc4\xafra\xc5\xa1\xc5\xb3);_NEWLINE__NEWLINE_- duomen\xc5\xb3 bankas internete www.mic.lt kuriame talpinama informacija apie Lietuvos muzikos autorius ir atlik\xc4\x97jus (beveik 400 profili\xc5\xb3 su k\xc5\xabrini\xc5\xb3 katalogais ir/ar diskografija). _NEWLINE_Lietuvos muzikos rankra\xc5\xa1tyn\xc4\x85 1946 m. prad\xc4\x97jo kaupti TSRS Muzikos fondo Lietuvos skyrius, o 1996 m. \xc5\xa1i\xc4\x85 funkcij\xc4\x85 per\xc4\x97m\xc4\x97 Lietuvos kompozitori\xc5\xb3 s\xc4\x85jungos \xc4\xafsteigtas Muzikos informacijos ir leidybos centras. Jo kaupiama ir saugoma Lietuvos kompozitori\xc5\xb3 partit\xc5\xabr\xc5\xb3 kolekcija yra pagrindinis ir did\xc5\xbeiausias tokio tipo archyvas \xc5\xa1alyje._NEWLINE_1997 m. sukurta LMIC interneto duomen\xc5\xb3 baz\xc4\x97 yra vienas seniausi\xc5\xb3 elektronini\xc5\xb3 informacini\xc5\xb3 kult\xc5\xabros \xc5\xa1altini\xc5\xb3 Lietuvoje, veikianti kaip vie\xc5\xa1os prieigos k\xc5\xabrybos artefakt\xc5\xb3 duomen\xc5\xb3 baz\xc4\x97 ir fakt\xc5\xb3 kaupykla. Nuo 2006 m. \xc4\x8dia nuolat renkama ir sisteminama informacija apie \xc5\xa1e\xc5\xa1i\xc5\xb3 skirting\xc5\xb3 \xc5\xbeanr\xc5\xb3 muzikos autorius, atlik\xc4\x97jus bei j\xc5\xb3 k\xc5\xabrybos produktus.\n_START_SECTION_\nLeidyba\n_START_PARAGRAPH_\n1997 m. LMIC prad\xc4\x97jo leisti ry\xc5\xa1kiausios Lietuvos \xc5\xa1iuolaikin\xc4\x97s k\xc5\xabrybos ir reik\xc5\xa1mingiausios XX a. klasikos partit\xc5\xabr\xc5\xb3 leidinius bei kompaktinius diskus. \xc5\xa0iandien\xc4\x85 LMIC kataloge \xe2\x80\x93 111 nat\xc5\xb3 ir 77 \xc4\xafra\xc5\xa1\xc5\xb3 leidiniai, kuri\xc5\xb3 \xc5\xbeanrinis diapazonas svyruoja nuo \xe2\x80\x9eLietuvi\xc5\xb3 klasikos serijos\xe2\x80\x9c, skirtos svarbiausi\xc5\xb3 partit\xc5\xabr\xc5\xb3 publikavimui iki reprezentacin\xc4\x97s-reklamin\xc4\x97s-informacin\xc4\x97s \xe2\x80\x9eNote Lithuania\xe2\x80\x9c serijos, numatytos alternatyvios populiariosios, roko, elektronin\xc4\x97s, d\xc5\xbeiazo ar folkloro muzikos rinkiniams.\n_START_SECTION_\nSklaida ir skatinimas\n_START_PARAGRAPH_\nLMIC siekia aktyviai platinti Lietuvos muzikos kult\xc5\xabr\xc4\x85 nuolat bendradarbiaudamas su vietin\xc4\x97s ir u\xc5\xbesienio terp\xc4\x97s suinteresuotais individualiais asmenimis, muzikos organizacijomis ir \xc4\xafvairiomis institucijomis, teikdamas informacij\xc4\x85, profesines konsultacijas, ie\xc5\xa1kodamas galimybi\xc5\xb3 ry\xc5\xa1kiausiems lietuvi\xc5\xb3 muzikos autoriams bei atlik\xc4\x97jams pasirodyti \xc5\xbeinomuose Vakar\xc5\xb3 pasaulio festivaliuose ir organizuodamas keliones \xc4\xaf juos._NEWLINE_Kaip \xc4\xafra\xc5\xa1\xc5\xb3 leid\xc4\x97jas LMIC bendradarbiauja su tarptautin\xc4\x97mis muzikos \xc4\xafra\xc5\xa1\xc5\xb3 kompanijomis (kaip antai \xe2\x80\x9eNaxos\xe2\x80\x9c, \xe2\x80\x9eFinlandia Records\xe2\x80\x9c, \xe2\x80\x9eOndine\xe2\x80\x9c, \xe2\x80\x9eAvie Records\xe2\x80\x9c, \xe2\x80\x9eMegadisc\xe2\x80\x9c, \xe2\x80\x9eToccata Classics\xe2\x80\x9c, \xe2\x80\x9eProfil Medien\xe2\x80\x9c ir kt.), licencijuodamas \xc4\xafra\xc5\xa1us leidybai \xc4\xafvairiose pasaulio rinkose._NEWLINE_LMIC muzikos eksporto projektas \xe2\x80\x9eMusic Lithuania\xe2\x80\x9c rengia Lietuvos muzikos industrijos pristatymus tarptautin\xc4\x97se muzikos main\xc5\xb3 mug\xc4\x97se (kaip kad MIDEM, WOMEX, \xe2\x80\x9eClassical:NEXT\xe2\x80\x9c, \xe2\x80\x9ePopkomm\xe2\x80\x9c, Frankfurto muzikos mug\xc4\x97). \xe2\x80\x9eMusic Lithuania\xe2\x80\x9c projekto vykdytojai nuolat renka ir vietiniams muzikos profesionalams platina su eksportu susijusi\xc4\x85 informacij\xc4\x85 apie muzikos industrij\xc4\x85 ir atvirk\xc5\xa1\xc4\x8diai \xe2\x80\x93 informuoja u\xc5\xbesienio muzikos industrijos profesionalus apie Lietuvos muzikin\xc4\x97s kult\xc5\xabros \xc4\xafvykius.\n_START_SECTION_\nVadovai\n_START_PARAGRAPH_\nEgl\xc4\x97 Sausanavi\xc4\x8di\xc5\xabt\xc4\x97 \xe2\x80\x93 1996\xe2\x80\x931997_NEWLINE__NEWLINE_Daiva Parulskien\xc4\x97 \xe2\x80\x93 1997\xe2\x80\x932000_NEWLINE_Linas Paulauskis \xe2\x80\x93 2000\xe2\x80\x932001_NEWLINE__NEWLINE_Daiva Parulskien\xc4\x97 \xe2\x80\x93 2001\xe2\x80\x932007_NEWLINE_Linas Paulauskis \xe2\x80\x93 2007\xe2\x80\x932014_NEWLINE_Asta Pakarklyt\xc4\x97 \xe2\x80\x93 nuo 2014'